b'\n_START_ARTICLE_\nEinar Granum Kunstfagskole\n_START_PARAGRAPH_\nEinar Granum Kunstfagskole er en kunstskole i Oslo som tilbyr to\xc3\xa5rig h\xc3\xb8yere yrkesfaglig utdanning i visuelle kunstfag, med spesialisering andre studie\xc3\xa5r innen tegning, maleri eller tredimensjonal kunst. Utdanningen gir grunnlag for videre arbeid og fordypning innen det kunstfaglige feltet som billedkunst, arkitektur, design, illustrasjon og visuell kommunikasjon._NEWLINE_Utdanningstilbudet ved Einar Granum Kunstfagskole er godkjent av Nasjonalt organ for kvalitet i utdanningen (NOKUT), og kvalifisert til full st\xc3\xb8tte hos Statens l\xc3\xa5nekasse for utdanning. Skolen er med nasjonalt forum for kunstfaglig utdanning, Kunstskolene som er en samling statlig godkjente kunstskoler og omfatter noen av de eldste og mest etablerte kunstskolene i Norge. Velger du en av v\xc3\xa5re anerkjent skoler, er du garantert en kunstutdanning med faglig h\xc3\xb8y kvalitet.Fra 2019 er skolen tilknyttet studentsamskipnaden i Oslo og Akershus (SiO).\n_START_SECTION_\nHistorie\n_START_PARAGRAPH_\nSkolen var den f\xc3\xb8rste private kunstfagskolen som ble etablert i Norge. Med 15 elever startet kunstneren Einar Granum, v\xc3\xa5ren 1970, et trem\xc3\xa5neders kveldskurs med undervisning tre ganger i uken, i Kongens gate 4 i Oslo. Skolen ble ganske snart en ett\xc3\xa5rig heldags skole._NEWLINE_V\xc3\xa5ren 1971 flyttet skolen til Lybekkergaten. I 1988 fikk skolen statsst\xc3\xb8tte p\xc3\xa5 75\xc2\xa0% av driftsutgiftene fra 1. august 1988. Granum kunstskole dekket et behov for grunnleggende realkompetanse innen kunstfaglige studieretninger. Sidsel Granum, Einar Granums kone, var ansvarlig for den \xc3\xb8konomiske og praktiske delen av skolens drift. Hun omgjorde skolens eierform til en stiftelse. Hun \xc3\xb8nsket at skolen skulle v\xc3\xa6re et minne om Einar Granums kunstneriske og pedagogiske gjerning._NEWLINE_I 2000 flyttet skolen til Seilduksfabrikken p\xc3\xa5 Gr\xc3\xbcnerl\xc3\xb8kka, og \xc3\xa5ret etter ble skolen en fagskole, i pakt med endringer i fagplanen og skolens behov for \xc3\xa5 utvide seg mot designfag s\xc3\xa5 vel som kunstfag._NEWLINE_I august 2005 flyttet skolen inn i n\xc3\xa5v\xc3\xa6rende lokaler p\xc3\xa5 Vulkan p\xc3\xa5 Gr\xc3\xbcnerl\xc3\xb8kka. Med et romareal p\xc3\xa5 mer enn 2000 kvadratmeter fikk skolen plass til verksteder for grafikk, skulptur og m\xc3\xb8rkeromsarbeid, snekkerverksted, to white cubes, auditorium, bibliotek og studentkantine. Utviklingen av Einar Granum Kunstfagskoles lokaler var del av en oppgradering av hele Vulkan-omr\xc3\xa5det, som eies av Anthon B.Nilsen Eiendom og Aspelin-Ramm Gruppen AS. Arkitektkontoret LPO vant konkurransen om Vulkanutbyggingen. De hadde som \xc3\xa5 skape en tettere integrasjon mellom kunst, design, arkitektur, media og informasjonsteknologi innenfor et begrenset omr\xc3\xa5de langs Oslos egentlige hovedpuls\xc3\xa5re, Akerselva.\n_START_SECTION_\nUndervisningen\n_START_PARAGRAPH_\nEinar Granum Kunstfagskole har i alle \xc3\xa5r hatt en strukturert fagplan der undervisningen bygges opp med en gradvis progresjon. De senere \xc3\xa5rene har skolen utvidet innholdet i undervisningen til ogs\xc3\xa5 \xc3\xa5 inkludere samtidige kunstneriske uttrykksformer og metoder, med med mer bruk av data, foto, video og digitale medier._NEWLINE_Undervisningen bygger p\xc3\xa5 Einar Granums l\xc3\xa6rerb\xc3\xb8ker Vi ser p\xc3\xa5 kunst, Vi tegner og maler og Anvendt kunstanatomi._NEWLINE_F\xc3\xb8rste studie\xc3\xa5r gir en bred innf\xc3\xb8ring i ulike kunstfaglige teknikker og uttrykk, som utvikles i samspill mellom praktisk utpr\xc3\xb8ving, noe teori og mye individuell veiledning. Studie\xc3\xa5ret best\xc3\xa5r av seks emner. F\xc3\xb8rste semester undervises det i tegning og farge. Andre semester undervises det i maleri, tredimensjonal form og profesjonalisering. Gjennom hele studie\xc3\xa5ret undervises det i kunsthistorie. Hvert emne best\xc3\xa5r av korte kurs, og avsluttes med et selvdrivende prosjekt der studenten kan fordype seg i teknikker og materialer som er blitt presentert i l\xc3\xb8pet av perioden. B\xc3\xa5de kurs og selvdrivende prosjekt avsluttes med gruppegjennomganger, og noen ganger med utstilling for et publikum utenfor skolen._NEWLINE_Andre studie\xc3\xa5r velger studenten fordypning i tredimensjonal kunst, tegning eller maleri. Det gis innf\xc3\xb8ring i teknikker, materialer, metoder og uttrykk spesifikke for de ulike omr\xc3\xa5dene, og det arbeides ogs\xc3\xa5 tverrfaglig. Hvert semester er inndelt i tre emner; fordypning, kunsthistorie og profesjonalisering.'